**NOLIKUMS**

Ogrē

2025. gada 14. martā Nr. 1

**Konkurss—izstāde “OGRES NOVADA MĀKSLINIEKI”**

**1. Vispārējie noteikumi**

1.1. Nolikums nosaka kārtību konkursa—izstādes “OGRES NOVADA MĀKSLINIEKI”, turpmāk tekstā — Konkurss, pieteikšanās noteikumus, kritērijus, konkursa norisi un uzvarētāju noteikšanu.

1.2. Konkursa rīkotājs — Ogres novada pašvaldības iestāde “Ogres Vēstures un mākslas muzejs” (turpmāk — Muzejs).

1.3. Konkursa mērķi:

 1.3.1. nodrošināt un veicināt aktīvāku Ogres novada mākslinieku iesaisti kultūras, mākslas un sabiedriskajās norisēs;

 1.3.2. veidot ilgtspējīgu un kvalitatīvu mākslas piedāvājumu sabiedrībai, atspoguļojot aktuālos procesus mākslas daiļradē Ogres novadā.

**2. Konkursa priekšmets**

2.1. Konkursā pieņems darbus starpdisciplinārās mākslas nozarēs — glezniecības, grafikas, tēlniecības, keramikas darbus, instalācijas un objektus, metāla, stikla, ādas, tekstila, foto, video un autortehnikās veidotus darbus.

2.2. Muzejs nodrošinās, ka žūrijas vērtējumā labākie Konkursa darbi tiek eksponēti izstādē atbilstoši izstāžu telpas platības pieejamībai un iesniegto darbu parametru specifikai.

2.3. Izstādes vieta — Ogres Vēstures un mākslas muzejs.

2.4. Konkursā var pieteikties mākslinieki (fiziskas personas, juridiskas personas), kam ir saistība ar Ogres novadu.

**3. Konkursa un izstādes plāns**

3.1. Plānotais Konkursa norises laiks — no 2025. gada 14. marta līdz 2025. gada 11. aprīlim.

3.2. Izstādei nominēto darbu iesniedzēji tiek informēti par darbu virzīšanu uz izstādi pēc Komisijas sēdes.

3.3. Konkursa rezultāti tiek publiski paziņoti izstādes atklāšanas dienā.

3.4. Plānotais Konkursa darbu izstādes norises laiks Ogres Vēstures un mākslas muzejā — no 2025. gada 17. maija līdz 2025. gada 6. jūlijam.

**4. Konkursa dalībnieku tiesības un atbildība**

4.1. Persona, kura iesniedz projekta pieteikumu (turpmāk — Dalībnieks), piekrīt visiem Konkursa noteikumiem un ir atbildīga par Konkursa pieteikumā norādīto ziņu patiesumu.

4.2. Dalībnieks pilnībā atbild par savu mākslas darbu saturu un izpildes kvalitāti.

4.3. Dalībnieka pienākums ir ievērot rīkotāju noteikto pieteikšanās, darbu iesniegšanas un paņemšanas kārtību un termiņu un nepieciešamības gadījumā komunicēt ar izstādes rīkotājiem.

4.4. Dalībnieks nedrīkst izstādīto mākslas darbu izņemt no ekspozīcijas pirms noteiktā izstādes beigu termiņa.

4.6. Dalībnieks darbu nogādāšanu uz izstādi Ogrē un nogādāšanu atpakaļ veic par saviem līdzekļiem un ar savu transportu, iepriekš vienojoties ar rīkotājiem par ierašanās laiku.

**5. Konkursa materiālu saņemšana**

5.1. Interesenti ar Konkursa Nolikumu un tā Pielikumiem var iepazīties elektroniski lejupielādējot Muzeja tīmekļvietnē [www.ogresmuzejs.lv](http://www.ogresmuzejs.lv).

5.2. Muzejs pretendentiem nodrošina Nolikuma pielikumus:

 5.2.1. 1. pielikums — Informācija par 2025. gada starpdisciplinārās mākslas konkursu un izstādi;

 5.2.2. 2. pielikums — Pieteikuma anketa.

**6. Pieteikšanās Konkursam**

6.1. Pieteikumus Konkursam pieņem termiņā, kāds noteikts šā Nolikuma 1. pielikumā “Informācija par 2025. gada starpdisciplinārās mākslas konkursu un izstādi”.

6.2. Katrs mākslinieks Konkursam var iesniegt 2 (divus) darbus, no kuriem labākais tiks eksponēts.

6.3. Mākslas darba izmēri tiek noteikti ne lielāki par 2 × 2 m.

6.4. Iesniegtajam mākslas darbam jābūt radītam pēdējos 5 (piecos) gados.

6.5. Pieteikumi (pieteikuma anketa un kvalitatīvs vizuālais materiāls), ievērojot noteiktās noformējuma prasības, iesniedzami, sūtot elektroniski uz e–pasta adresi: novadniekizstade@ogresnovads.lv.

6.6. Projekta vadītājs reģistrē pieteikumus to iesniegšanas secībā.

**7. Pieteikuma saturs un noformējums**

7.1. Konkursa pieteikumā jāiekļauj:

 7.1.1. pieteikuma anketa;

 7.1.2. vizuālie pielikumi (kvalitatīvi attēli vai video);

 7.1.3. cita informācija, ko projekta pieteicējs uzskata par nepieciešamu pievienot.

7.2. Video faili jāiesniedz tādā formātā, lai ieraksta apskatei nav nepieciešama profesionāla programmatūra. Ja Konkursa Komisija tehnisku iemeslu dēļ nevar iepazīties ar augšupielādēto informāciju, tai ir tiesības uzskatīt, ka šis vizuālais pielikums projektam nav bijis pievienots.

**8. Konkursa žūrijas komisija**

8.1. Konkursa žūrijas komisijas (turpmāk — Komisija) izveide un sastāvs:

 8.1.1. Komisija tiek izveidota 5 (piecu) locekļu sastāvā - mākslas zinātniece Māra Lāss; latviešu grafiķis, mākslas zinātnieks un pedagogs Valdis Villerušs; fotogrāfs un fotogrāmatu izdevējs Georgs Avetisjans; scenogrāfe, multimediju māksliniece un pedagoģe Ineta Sipunova; izstāžu kurators OVMM Māris Grosbahs;

 8.1.2. Komisija darbu uzsāk dienā, kad noslēdzas projektu pieteikumu iesniegšanas termiņš;

 8.1.3. Komisija darbu beidz Konkursa rezultātu paziņošanas dienā;

 8.1.4. Komisijas darbu protokolē Muzeja vadītāja norīkots darbinieks.

**9. Komisijas darba organizācija**

9.1. Katrs Komisijas loceklis Konkursa darbus vērtē individuāli, vērtējumu fiksējot vērtēšanas veidlapā.

9.2. Komisijas sēde ir slēgta un tiek sasaukta 2025. gada 25. aprīlī.

9.3. Komisija sēdē lemj par labāko Konkursa darbu eksponēšanu izstādē “OGRES NOVADA MĀKSLINIEKI”.

9.4. Pozitīva lēmuma gadījumā starpdisciplinārās mākslas darbs Muzejā (pieņemts uz laiku) tiks izstādīts līdz Konkursa darbu izstādes beigām. Autors apņemas par saviem līdzekļiem nodrošināt mākslas darba transportēšanu uz Ogres Vēstures un mākslas muzeju un pēc izstādes savlaicīgi aizgādāt prom.

9.5. Mākslas darbu izvērtēšanai Muzejs nodrošina darba telpas Komisijas locekļiem.

9.6. Komisijas locekļiem nav tiesību skenēt, fotografēt vai kopēt Konkursam iesniegtos pieteikumus.

9.7. Komisijas locekļiem ir pienākums ievērot projektu vērtēšanas procesa konfidencialitāti.

**10. Vērtēšanas kritēriji**

10.1. Konkursa vērtēšanas kritēriji:

 10.1.1. projekts ir iesniegts projektu Konkursam noteiktajā termiņā;

 10.1.2. projekta noformējums un saturs atbilst prasībām šajā Nolikumā;

 10.1.3. idejas oriģinalitāte;

 10.1.5. darba tehniskā un mākslinieciskā kvalitāte.

10.2. Starpdisciplinārās mākslas darbi, kas neatbilst noteiktajiem kvalitatīvajiem un reģionālajiem kritērijiem, netiek vērtēti.

**11. Konkursa balvas**

11.1. Konkursa uzvarētājs saņem iespēju rīkot personālizstādi Muzeja Lielajā zālē 2026. vai 2027. gadā (pēc individuālas vienošanās ar Muzeja vadību).

11.2. Skatītāju simpātiju balsojuma uzvarētājs saņem iespēju rīkot personālizstādi Muzeja Mazajā zālē 2026. vai 2027. gadā (pēc individuālas vienošanās ar Muzeja vadību).

**12. Komisijas un izstādes rīkotāju tiesības un pienākumi**

12.1. No dalībnieku iesniegtajiem pieteikumiem (iesniegtās informācijas par mākslas darbiem, kvalitatīva vizuālā materiāla un informācijas par autoru) Konkursa rīkotājiem ir tiesības izvēlēties eksponēšanai piemērotākos darbus un tos izstādīt izstādē.

12.2. Muzejs uz izstādes laiku pieņem un pēc izstādes autoriem atdod mākslas darbus ar pieņemšanas—nodošanas aktu.

12.3. Rīkotāju pienākums ir nodrošināt izstādes publicitāti, kvalitatīvu iekārtojumu un pieejamību skatītājiem.

**13. Personas datu aizsardzība**

13.1. Muzejs ir atbildīgs par dalībnieku personas datu apstrādi saskaņā ar spēkā esošajiem datu aizsardzības tiesību aktiem.

13.2. Personas dati, kurus rīkotājs iegūst saistībā ar Konkursu, tiks apstrādāti tikai Konkursa mērķu īstenošanai un tiks glabāti tik ilgi, cik nepieciešams saskaņā ar tiesību aktiem un Muzeja izstrādāto Privātuma politiku.

13.3. Konkursa dalībnieki tiek informēti un piekrīt, ka viņu sniegtā informācija var tikt izmantota publicitātes materiālos ar mērķi informēt sabiedrību par Konkursu un izstādi.

13.4. Konkursa organizatori nav atbildīgi par tiem uzņemtajiem un publicētajiem foto un videomateriāliem, ko veikusi kāda no personām, kas apmeklē izstādes atklāšanu, ar savām ierīcēm un no saviem datu nesējiem.

**14. Autortiesības**

14.1. Konkursa dalībnieki atbild par Konkursa ietvaros veiktiem Autortiesību likuma vai citu normatīvo aktu pārkāpumiem. Konkursa dalībnieki nodrošina autortiesību subjektu tiesību ievērošanu un nepieļauj autortiesību pārkāpumus.

**15. Noslēguma noteikumi**

15.1. Publiskojot Konkursa rezultātus, tiks norādīta informācija par dalībnieku: vārds, uzvārds, rezultāts, iegūtā balva (Komisijas izraudzītais uzvarētājs un/vai skatītāju simpātija).

15.2. Konkursa rīkotājs fotografē un filmē savus organizētos pasākumus saistībā ar dažādām Muzeja organizētām aktivitātēm un pasākumiem, to skaitā attēlu jeb fotogrāfiju formā. Fotogrāfijas un/vai videoattēls, audioieraksts var tikt publicēts Ogres novada pašvaldības un Ogres Vēstures un mākslas muzeja tīmekļvietnēs, *Facebook* un *Instagram* lapās, izdevumā “Savietis” un citos plašsaziņas līdzekļos.